作者:陳草菴
標題:中呂・山坡羊
內容:伏低伏弱，裝呆裝落，是非猶自來著莫。任從他，待如何？天公尚有妨農過，蠶怕雨寒苗怕火。陰，也是錯；晴，也是錯。身無所幹，心無所患，一生不到風波岸。祿休幹，貴休攀，功名縱得皆虛幻，浮世落花空過眼。官，也夢間；私，也夢間。林泉高攀，齏鹽貧過，官囚身慮皆參破。富如何？貴如何？閒中自有閒中樂，天地一壺寬又闊！東，也在我；西，也在我。青霄有路，黃金無數，勸君萬事從寬恕。富之餘，貴也餘，望將後代兒孫護，富貴不依公道取。兒，也受苦；孫，也受苦。繁華般弄，豪傑陪奉，一杯未盡笙歌送。恰成功，早無蹤，似昨宵一枕南柯夢，人世枉將花月寵。春，也是空；秋，也是空。有錢有物，無憂無慮，賞心樂事休辜負。百年虛，七旬疏，饒君更比石崇富，閤眼一朝天數足。金，也換主；銀，也換主。風波實怕，唇舌休掛，鶴長鳧短天生下。勸漁家，共樵家，從今莫講賢愚話，得道多助失道寡。賢，也在他；愚，也在他。陰隨陰報，陽隨陽報，不以其道成家道。枉劬勞，不堅牢，錢財人口皆凶兆，一旦禍生福怎消？人，也散了；財，也散了。須教人倦，須教人怨，臨危不與人方便。吃腥羶，著新鮮，一朝報應天公變，行止不依他在先。飢，也怨天；寒，也怨天。休爭閒氣，休生不義，終身孝悌心休退。去他疑，俺人非，得官休倚官之勢，家富莫驕貧莫恥。天，也順你；人，也順你。官資新受，功名將就，折腰為在兒曹彀。賦歸休，便抽頭，黃花恰正開時候，籬下自教巾漉酒。功，也罷手；名，也罷手。三閭當日，一身辭世，此心倒大無縈繫。氵屈其泥，啜其ㄤ，何須自苦風波際，泉下子房和范蠡。清，也笑你；醒，也笑你。爭誇聰慧，爭誇手藝，乾坤一渾清濁氣。察其實，不能知，時間難辨魚龍輩，只到禹門三月裡。龍，也認得；魚，也認得。生涯雖舊，衣食足夠，區區自要尋生受。一身憂，一心愁，身心常在他人彀，天道若能隨分守。身，也自由；心，也自由。天於人樂，天於人禍，不知此個心何若？嘆蕭何，反調唆，未央宮罹惹韓侯過，千古史書難改抹。成，也是他；敗，也是他。晨雞初叫，昏鴉爭噪，那個不去紅塵鬧？路迢遙，水迢迢，功名盡在長安道，今日少年明日老。山，依舊好；人，憔悴了。愁眉緊皺，仙方可救，劉伶對面親傳授。滿懷憂，一時愁，錦封未拆香先透，物換不如人世有。朝，也媚酒；昏，也媚酒。風流人坐，玻璃盞大，採蓮學舞新曲破。飲時歌，醉時魔，眼前多少秋毫末，人世是非將就我。高，也亦可；低，也亦可。新修宅院，多開門面，要圖久遠兒孫佃。恣專權，橫堆錢，更臨危不與人方便，一日過深業貫滿。天，也降愆；人，也做冤。江山如畫，茅簷低廈，婦蠶繅、婢織紅、奴耕稼。務桑麻，捕魚蝦，漁樵見了無別話，三國鼎分牛繼馬。興，休羨他；亡，休羨他。風波時候，休教遙受，少年場上堪馳聚。酒盈甌，錦纏頭，休令人老花殘候，花退落紅人皓首。花，也自羞；人，也自羞。淵明圖醉，陳摶貪睡，此時人不解當時意。志相違，事難隨，不由他醉了ぴ睡，今日世途非向日。賢，誰問你？愚，誰問你？花開花謝，燈明燈滅，百年夢覺莊周蝶。興時節，快活些，明朝綠鬢添霜雪，石氏鄧通今謾說。人，不見也；錢，不見也。堯民堪訝，朱陳婚嫁，柴門斜塔葫蘆架。沸池蛙，噪林鴉，牧笛聲裡牛羊下，茅舍竹籬三兩家。民，田種多；官，差稅寡。紅塵千丈，風波一樣，利名人一似風魔障。恰餘杭，又敦煌，雲南蜀海黃茅瘴，暮宿曉行一世妝。錢，金數兩；名，紙半張。塵心撇下，虛名不掛，種園桑棗團茅廈。笑喧譁，醉麻查，悶來閒訪漁樵話，高臥綠陰清味雅。栽，三徑花；看，一段瓜。